钦定古今图书集成/明伦汇编/官常典/第668卷 > 《请令皇子伴读提举左右人》宋·司马光
## 钦定古今图书集成/明伦汇编/官常典/第668卷 > 《请令皇子伴读提举左右人》宋·司马光

臣伏见陛下差直史馆王陶充皇子伴读，秘阁校理
孙思恭充本位说书，此诚国家之首务，圣哲之远图。
然臣闻“‘三代令王置师傅、保以教其子，又置三少，与
之燕居。至于左右前后侍御仆从之人，皆选孝悌端
良之士，逐去邪人，毋得在侧，使之日见正事，闻正言。
然后道明而德成，心谕而体安，福被兆民，功流万世’，
此教之所以为益也。”今陶等虽为皇子之官屈，若不
日日得见，或见而遽退，语言不洽，志意不通，未尝与
之论经术之精微，辨人情之邪正，究义理之是非，考
行己之得失。教者止于供职，学者止于备礼，而左右
前后，侍御仆从，或有佞邪谗巧之人杂处其间，出入
起居，朝夕相近，诱之以非礼，导之以不义，纳之以谄
谀，济之以诈伪。虽皇子资性聪明，端悫难移，然亲近
易习，积久易迁，谄谀易入，诈伪易惑。如此，则虽有硕
儒端士为之师傅，终无益也。臣闻《孟子》曰：“‘虽有天下
易生之物，一日暴之，十日寒之，未有能生者也’。吾见
亦罕矣，吾退而寒之者至矣。”又曰：“一齐人傅之，众楚
人咻之，虽日挞而求其齐也”，不可得矣。臣愚伏望陛
下多置皇子官属，博选天下有学行之士以充之，使
每日在皇子位，与皇子居处燕游，讲论道义，耸善抑
恶，转成懿德。其左右前后侍御仆从，亦皆选小心端
悫之人，使所属官司结状保明，然后得入。仍专委伴
读官提举觉察。若有佞邪谗巧之人诱导皇子为非
礼义“之事者，委伴读官纠举施行，即时斥逐，不令在
侧。若皇子自有过失，再三规诲不从者，亦听以闻。如
此，则必进德修业，日就月将，善人益亲，邪人益疏，诚
天下之幸也。”大理评事赵彦若，孝友温良，谨洁正固，
博闻彊记，难进易退；国子监直讲李实，好学有文，修
身谨行；秘阁校理孟恂，清纯恺悌，始终如一，此臣之
所知也。伏望陛下择此三人，及广求其比，以备皇子
官属。臣推心尽忠，不敢存形迹，僭越妄言，伏俟谴谪。